b'\n_START_ARTICLE_\nJungtin\xc4\x97 veikla\n_START_PARAGRAPH_\nJungtin\xc4\x97 veikla - pelno siekian\xc4\x8dio verslo vykdymo forma, suteikian\xc4\x8dia galimyb\xc4\x99 \xc5\xabkio subjektams (partneriams) veiksmingiau naudoti turimus i\xc5\xa1teklius ir taip pasiekti norimo rezultato. Tokia veiklos vykdymo forma padeda \xc4\xafgyti konkurencin\xc4\xaf prana\xc5\xa1um\xc4\x85, \xc4\xafgyvendinant operatyvius, taip pat sud\xc4\x97tingus ir daug i\xc5\xa1tekli\xc5\xb3 reikalaujan\xc4\x8dius projektus. Vykdydami veikl\xc4\x85 kartu, partneriai dalijasi ne tik veiklos duodamas pajamas, bet ir tenkan\xc4\x8di\xc4\x85 rizik\xc4\x85._NEWLINE_Jungtin\xc4\x97 veikla gali b\xc5\xabti vykdoma tiek sukuriant nauj\xc4\x85 juridin\xc4\xaf asmen\xc4\xaf \xe2\x80\x93 \xc5\xabkin\xc4\x99 bendrij\xc4\x85, tiek nesukuriant jokio juridinio asmens.\n_START_SECTION_\nSutartis\n_START_PARAGRAPH_\nJungtin\xc4\x99 veikl\xc4\x85 reglamentuoja tiek prievolin\xc4\x97s, tiek daiktin\xc4\x97s Civilinio kodekso normos (Lietuvoje - LR CK). Jungtin\xc4\x97s veiklos (partneryst\xc4\x97s) sutartimi partneriai, kooperuodami savo turt\xc4\x85, darb\xc4\x85 ar \xc5\xbeinias, \xc4\xafsipareigoja veikti bendrai tam tikram tikslui arba tam tikrai veiklai._NEWLINE_Sutarties dalykas - jungtin\xc4\x97 veikla, \xc4\xaf kuri\xc4\x85 nukreipti sutarties \xc5\xa1ali\xc5\xb3 interesai._NEWLINE_\xc5\xa0ali\xc5\xb3 skai\xc4\x8dius neribojamas. Sutartiniai santykiai gali susiklostyti tarp dviej\xc5\xb3 ar daugiau juridini\xc5\xb3 asmen\xc5\xb3, fizini\xc5\xb3 asmen\xc5\xb3, juridini\xc5\xb3 ir fizini\xc5\xb3 asmen\xc5\xb3._NEWLINE_Jungtin\xc4\x97s veiklos \xc4\xafna\xc5\xa1ais gali b\xc5\xabti visi daiktai, galintys b\xc5\xabti civilin\xc4\x97s apyvartos objektu, taip pat \xc5\xbeinios, \xc4\xafg\xc5\xabd\xc5\xbeiai ir net dalykin\xc4\x97 reputacija bei dalykiniai ry\xc5\xa1iai.'